Ich, Hensli Bind, vogt ze Gebistorff, ✳ bekenn offenlich mitt disem brieff, das ich daselbs ze Gebistorff im dorff an offner, frigen stràß und gewonlicher richtstatt ✳ mitt offem, vˀbannē gericht offenlich ze gericht gesessen bin uff sūnetag nechst vor santt̄ Gallen tag, nach Cristi gepùrt do man zalt vierzechenhundertfùnfzigundein jar, innamen un̄ an statt der fùrsichtigen, wisen miner gnaͤdigen hˀn der eidgnossen und sunder des fromē, wisen
Uͤlrich Edlibachs von Zug, jetz ir vogts zuͦ Baden, mins lieben hern. ✳ und kam fùr mich und das gericht, vˀfùrsprechet nach recht, der erber Cuͦnrat
Widmer von Bir, pfruͦnder und jetz pfleger und knecht der erwirdigen frowē, frow Ursulen von Mùlinen, klosterfrowen und jetz pflegerin des
jarzitampts zuͦ Kùngsfeld, und mitt im der ersam Niclaus Fricker, jetz hoffmeister daselbs ze Kùngsfeld, innamen un̄ anstatt desselbn̄ jarzitampts, ✳ ouch minˀ gnaͤdigen frowen und des gotzhus zuͦ Kùngsfeld, und offnetē durch irn fùrsprechn̄, wie das inē und sundˀ im, Cuͦnrat Widmˀ,
als einē nùwen amptman, zuͦ wissend notdurft wer ✳ gewonheit, recht un̄ harkomen, so dasselb jarzitampt, ✳ ouch das gotzhusz un̄ min gnaͤdig
frowen von Kùngsfeld un̄ ir amptlùt und pfleger von des un̄ ir wegen ✳ hetten und habn̄ soͤlten zuͦ des gotzhus und jarzitampts guͤtern un̄
den, so daruff gesessen und davon belechnet ✳ oder dohin zinsber werent, und sunder und namlich alhie zuͦ Gebistorff. nun wer vormaln, als
er vˀnomen hett, der zit, do Wˀna Rot pfleger und knecht wer, ✳ als er jetz sie, ✳ solich gewonheit, recht und harkomen vor gericht alhie ze Gebistorf
eroffnet un̄ erscheint worden un̄ abˀ nū im und andˀn villicht nitt als eigēlich kun̄tt noch wissent als abˀ notdurft, ✳ und wer daruff minˀ frowē
und ouch der jarzitpflegˀin, ✳ darzuͦ ouch sin un̄ mitt im des hoffmeisters, obgen̄t, von ir, ✳ ir gotzhus un̄ jarzitampts wegen begeren, das ich
und das gericht uns darub̄ erin̄ern un̄ soͤlichs abˀ ingericht zuͦ kùnftiger undˀwisung und angedaͤchtnisse ✳ eroffnen un̄ erscheinē woͤltē,
umb das sich min frowen, ir amptlùt un̄ pfleger, ouch die zinslùt darnach geneinander zehalten wisten, hofften un̄ getruwtē ouch, soͤlichs
wer billich, und satztent das hin zuͦ urteil und recht. und wart inē ouch nach minˀ urfrag mitt einhelligˀ urteil beken̄t und zum rˀchtē gesprochen, soͤlichs billich und ze tuͦnd sin. und daruff fragt ich, obgen̄tˀ richter, fùro disz nachgenēpten erber lùt ✳ als um̄ soͤlich obgemeldet gewonheit, recht un̄ harkomen, wie soͤlichs an im selbs oder vormaln in gericht, ✳ als obgemeldet ist, ✳ eroffnet, erscheint odˀ vˀlaͤssen wer. ✳ und vandt
sich an inē und mir, dem richter, obgen̄t, ✳ nach minˀ umbfrag einhellenklich, das die obgen̄ min gnaͤdigen frowen un̄ ir gotzhusz zuͦ Kùngsfeld
von wegen ir un̄ ir jarzitamptes guͤtˀn soͤlich gewonheit, recht un̄ harkomen alhie zuͦ Gebistorff hand un̄ habē sòllent, also das si und ir nachkomen all schulden, es sie zinsz, zechend₎, gelichn̄ odˀ ander schuld, so dhein person von Gebistorff inen schuldig sie odˀ werd, uff allem dˀ schuldnˀ
guͦt, die werdent von geltschuld wegen bi ir lebn̄ odˀ nach ir tod beruͤft oder umbgestossen odˀ nitt, ✳ vorab vor allen andˀn schulden un̄ vor
mengklichen habn̄ und davō gevolgen und werden soͤll ✳ àn menglichs sumen, irren und insprechen, doch vorbehalten schmiden und schnittˀn,
ouch soͤlicher ꝑson un̄ lùten gedingten knechten ir schuld und lidlon, ✳ das die darub̄, namlich was des desselben jars vˀdien̄t odˀ uffgelouffen un̄
nitt zalt wer, ✳ und nitt fùro vorab davon sond zalt werden, und anders niemand noch nùtzit. ✳ dawider sond ouch dieselbn̄ min gnaͤdig frowē,
ir gotzhus un̄ nachkomen zù Kùngsfeld soͤlich schuld von den schuldnern zuͦ Gebistorff mitt dem gericht un̄ recht daselbs zuͦ Gebistorff durch sich,
ir amptlùt un̄ pfleger bezichn̄ und si un̄ ir nachkomen darub̄ mitt dheinen froͤmbden noch andˀn gerichten noch àne ✳ bekùmbˀn noch fùrnemē,
doch das inen darub̄ soͤlich recht ✳ nach des twings und gerichts recht zuͦ Gebistorff àn vˀzichn̄ und wie gewonlich un̄ billich ist gang un̄ gelang
alles ungevˀlich. ✳ und also sie ouch die sach harkomen und vormaln ingericht durch si, ✳ die dabi un̄ mitt gewesen sient, ✳ eroffnet, ✳ erscheint ✳ und
verlassen, ✳ dabi zeblibent und bestand. ✳ uff soͤlichs satzten die obgen̄ Cuͦnrat Widmer und mitt im der hoffmeister durch irn fùrsprechn̄ uff rˀcht,
ob es nū bi soͤlicher gewonheit, recht un̄ harkomen, als die vor gelùtert und eroffnet ist, ✳ hinfùr nitt billich bestan und inē des brieff un̄ urkùnd
vom gericht, des zuͤ kùnftiger angedaͤchtnisse, ✳ geben werden soͤlt. ✳ darub̄ fragt ich, obgen̄tˀ richter, abˀ urteil um̄ und wart nach soͤlicher miner
urfrag mitt einhelligˀ gesamnotˀ urteil uff den eid erteilt und gesprochn̄, ✳ soͤlichs billich zuͦ sind, ✳ namlich das es billich ✳ nū un̄ hinfùr ewklich bi soͤlichˀ
gewonheit, recht und harkomen, wie vor stat, ✳ beliben ✳ bestan ✳ und also gehalten, inen ouch des brieff un̄ urkùnd vom gericht under des obgen̄
mins hˀn, des vogts, insigel geben werden ✳ soͤll. ✳ und sind hiebi ingericht und des offner und urteilsprecher gewesen die erbˀn Hensli
Meiger, ✳ Hans Leder, Clewi Mùller, Werna Oͧm, ✳ Heini Bachli, Hans Karli, Ruͤdi Meiger, ✳ Heini Bind, Cuͤni Frig, ✳ Heini Hūmel, Hans Rùseggˀ,
Cuͤni und Hensli Kunner, Heini Bluͦm, all von Gebistorff, Hans Hūmel ab Koͤrnlisberg, Hans Spannagel ab Spannagelsberg, Clewi Brùgel
von Wil und ander. ✳ und des alles ze warem, vestem un̄ ewigē urkùnd hàt der obgen̄t min herˀ, der vogt Uͦlrich Edlibach, sin insigel
von des gerichts, ir un̄ minˀ bett wegen, doch unsˀn gnaͤdigen herˀn den eidgnossen, ✳ ouch im un̄ sinen erbn̄ àn schad₎, offenlich gehenckt
an disen brieff, der minē gnaͤdigen frowen un̄ dem gotzhusz zu Kùngsfeld nach begeren un̄ immasz, als vor, also ze gebn̄ erteilt ist, des tags
und jars, als ob stàt. ✳